Document ID: 31999R1228

Komisjoni määrus (EÜ) nr 1228/1999,
28. mai 1999,
mis käsitleb kindlustusteenuste statistika jaoks koostatavaid andmesarju
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 1996. aasta määrust (EÜ, Euratom) nr 58/97 struktuurilise ettevõtlusstatistika kohta, [1] viimati muudetud määrusega (EÜ, Euratom) nr 410/98, [2] eriti selle artikli 12 punkte ii, v ja vii,
ning arvestades, et:
(1) määruses (EÜ, Euratom) nr 58/97 on kehtestatud ühtne raamistik ühenduse kindlustussektori struktuuri, tegevust, jõudlust ja konkurentsivõimet käsitleva ühenduse statistika tootmiseks;
(2) on vaja kindlaks määrata mitut aastat hõlmava kindlustusteenuste statistika koostamise sagedus; on vaja kindlaks määrata, missugusest vaatlusaastast alates tuleb koostada määruse (EÜ, Euratom) nr 58/98 lisas 5 ettenähtud tulemused; on vaja kindlaks määrata nende tulemuste liigitus kindlustusteenuste statistika koostamiseks;
(3) käesoleva määrusega ettenähtud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Mitut aastat hõlmavate näitajate koostamise sagedus, tulemuste liigitus ja esimene vaatlusaasta, millest alates tuleb määruse (EÜ, Euratom) nr 58/97 artiklites 4, 8 ja 9 osutatud tulemusi koostada, on kindlaks määratud käesoleva määruse lisas esitatud andmesarjas.
Artikkel 2
1. Liikmesriigid koostavad need sarjad vaatlusaasta 1999 ja järgmiste aastate andmete kohta määruse (EÜ, Euratom) nr 58/97 lisa 5 jao 4 lõikes 3 esitatud A loetelu näitajate kohta ning vaatlusaasta 2003 ja hilisemate aastate andmete kohta mainitud määruse (EÜ, Euratom) nr 58/97 lisa 5 jao 4 lõikes 4 esitatud B loetelu näitajate kohta.
2. Liikmesriigid koostavad need sarjad A loetelu näitajate kohta ka vaatlusaastate 1996, 1997 ja 1998 kohta, kui see vastab siseriiklikule korrale, ja B loetelu näitajate kohta vaatlusaastate 2000, 2001 ja 2002 kohta, kui see vastab siseriiklikule korrale.
Artikkel 3
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. mai 1999

Labels: 12
2
4
19